દેશમાં લોકો ધીરે ધીરે કેન્દ્ર સરકાર પર આરોપ કરતા થયા છે. જે સરકારે ખેડૂતોનાં હિત માટે મોટા મોટા વાયદાઓ કર્યા હતા તે જ સરકાર આજે ખેડૂતોનાં વિરોધનો સામનો કરી રહી છે. ખેડૂતો દ્વારા કરવામાં આવેલી હડતાલનો આજે બીજો દિવસ છે. હડતાલનાં પહેલા દિવસે ખેડૂતોએ રસ્તાઓ પર દૂધ વહેતુ કર્યુ અને શાકભાજીને પણ ફેંકી દીધી હતી. ખેડૂતોની હડતાલ શાકભાજીનાં ઓછામાં ઓછા ભાવ, સપોર્ટ ભાવ અને લઘુત્તમ આવક સહિત વિવિધ મુદ્દાઓને લઇને કરવામાં આવી રહી છે. તેટલુ જ નહી ખેડૂતોની માંગણી છે કે દૂધનો ભાવ પેટ્રોલનાં બરાબર થવો જોઇએ. ખેડૂતોનાં તીખા વલણથી આવતા સમયમાં શાકભાજી સહિત દૂધનો ભાવ વધે તો કોઇ નવાઇ નહી.